ক্রোয়েশিয়ায় ভারতীয় দূতাবাসে হামলা! কড়া প্রতিক্রিয়া নয়াদিল্লির

ওয়েব ডেস্ক : ক্রোয়েশিয়ায় (Croatia) ভারতীয় দূতাবাসে (Indian embassy) হামলার অভিযোগ। তবে শুধু ভাঙচুর নয়, সেখানে ভারত-বিরোধী স্লোগানও তোলে দুষ্কৃতীরা। এই ঘটনায় তীব্র চাঞ্চল্য ছড়িয়েছে। কারা এই হামলার পিছনে রয়েছে, তা নিয়ে এখনও কিছু জানা যায়নি। তবে এ নিয়ে এবার কড়া প্রতিক্রিয়া দিল নয়াদিল্লি (New Delhi)।

জানা গিয়েছে, বৃহস্পতিবার সকালে ক্রোয়েশিয়ার (Croatia) রাজধানী জাগ্রেবের ভারতীয় দূতাবাসে এই হামলার ঘটনা ঘটে। দূতাবাসের নিরাপত্তাবলয় ভেদ করে ভিতরে ঢুকে আসে দুষ্কৃতীরা। এর পর ব্যাপক ভাঙচুর চালানো হয়। দুষ্কৃতীরা ভারত-বিরোধী স্লোগান দিচ্ছিল বলেও অভিযোগ। তবে কী কারণে কারা এই হামলা চালাল তা নিয়ে প্রশ্ন উঠছে। এমনকি দূতাবাসের নিরাপত্তা নিয়েও প্রশ্ন উঠছে।

আরও খবর : গভীর খাদে পড়ল সেনাবাহিনীর গাড়ি! নিহত ১০ জওয়ান

অভিযোগ, দূতাবাসে ঢুকে অবাধে ভাঙচুর চালায় দুষ্কৃতীরা। কিন্তু এই হামলা কেন চালানো হল, সে বিষয়ে এখনও পর্যন্ত কিছু জানা যায়নি বলেই খবর। তবে সূত্রের খবর, এই হামলার পিছনে খালিস্তানিদের (Khalistani) হাত থাকতে পারে বলে মনে করা হচ্ছে। আর এই ঘটনায় তীব্র নিন্দা জানিয়েছে নয়াদিল্লি।

এই ঘটনা নিয়ে এক বিবৃতিতে বিদেশমন্ত্রকের মুখপাত্র রণধীর জয়সওয়াল (Randhir Jaiswal) বলেছেন, “ক্রোয়েশিয়ার জাগ্রেবে অবস্থিত ভারতের দূতাবাসে ভারত-বিরোধী যে ঘটনা ঘটেছে তার তীব্র নিন্দা জানাই। ভিয়েনা কনভেনশন অনুযায়ী, কূটনৈতিক ভবন অখণ্ড ও সুরক্ষিত থাকার কথা। সেই অনুযায়ী, নয়াদিল্লি ও জাগ্রেব উভয় জায়গাতেই আমরা ক্রোয়েশিয়ার কর্তৃপক্ষের সামনে বিষয়টি জোরালোভাবে উত্থাপন করেছি। এই নিন্দনীয় ও বেআইনি কর্মকাণ্ডে জড়িতদের জবাবদিহির আওতায় আনার জন্য অনুরোধ জানিয়েছি।” তবে ক্রোয়েশিয়ার তরফে এ নিয়ে কোনও ধরণের প্রতিক্রিয়া জানানো হয়নি।